
A Közösség által támogatott mezőgazdasági rendszerek Európa nyugati felén és 
Észak-Amerikában az utóbbi években egyre jelentősebb szerepet kaptak a helyi élelmi- 
szerrendszerek területén. Ezek a rendszerek a közvetlen értékesítés révén megélhetést 
és az előre tervezés lehetőségét nyújtják kisgazdaságok ezreinek, egy jellemzően a csa- 
ládi kisüzemek számára kedvezőtlen makrogazdasági környezetben. Mindezek mellett 
ezek a legtöbbször ökológiai módszerekkel dolgozó gazdaságok a termelő és a fogyasz- 
tó között kialakuló személyes, bizalmon alapuló kapcsolatnak köszönhetően komoly 
szemléletformáló tevékenységet is végeznek. Hazánkban az ágazat a fejlődés kezdeti 
szakaszában van, azonban elterjedésének segítése feltétlenül indokolt. 


Az Ökológiai Mezőgazdasági Kutatóintézet (ÖMKi), a témában már korábban is je- 
lentős szerepet vállaló Tudatos Vásárlók Egyesülete és a Szent István Egyetemen mű- 
ködő ESSRG kutatócsoport 2012-ben és 2013-ban egész napos műhelymunkát, , lerve- 
zői Napot" szervezett a közösségi gazdálkodásban érdekelt hazai szereplőknek. Jelen 
kiadvánnyal, az előbb említett szervezetekkel együttműködésben, szeretnénk hozzájá- 
rulni a helyi élelmiszerhálózatok további fejlesztéséhez, a fenntartható élelmiszerellátás 
és a helyi értékesítés térnyeréséhez. 


Közösség által támogatott mezőgazdaság a 
rövid élelmiszerláncok tükrében 


A 20. század második felében kezdődött meg a mezőgazdasági iparosodás és az 
élelmiszerkereskedelem globalizációja. Az élelmiszerkereskedelem szerkezetének meg- 
változásával átalakultak a fogyasztói szokások is. A folyamat számos, az élelmiszerek 
árában gyakran nem tükröződő problémát hozott magával. Így például mára világszer- 
te háttérbe szorulóban van a kisléptékű mezőgazdasági termelés és a helyi termékeket 
támogató fogyasztás. A globális élelmiszerlánc kisebb és nagyobb szereplői közötti sok- 
szor egyenlőtlen erőviszonyok világszerte jelentős társadalmi feszültségeket generál- 
nak. Az intenzív, nagyüzemi, ma konvencionálisnak nevezett termelési módszerek és a 
megnövekedett szállítási távolságok pedig fokozott terhelést jelentenek a környezetre. 


A globális élelmiszerrendszer, logikájából fakadóan elsősorban a friss termékek kül- 
alakját (piacosságát), eltarthatóságát és szállíthatóságát tartja szem előtt, ami gyakran 
kedvezőtlenül befolyásolja az élelmiszerek beltartalmi és élvezeti értékét. Sok esetben 
a termelők és fogyasztók közötti megnövekedett számú köztes szereplő (felvásárlók, 
nagy- és kiskereskedők) miatt a haszon legnagyobb része nem a gazdálkodót illeti, mi- 
közben a mezőgazdasági termelés kockázatait továbbra is ő viseli. A multinacionális 
kereskedelmi láncok, felvásárlói erejükből adódóan gyakran olyan feltételeket szabnak 
a beszállítóknak, melyeknek a kistermelői módszerekkel dolgozó, csekély érdekérvé- 
nyesítő képességgel rendelkező helyi szereplők nem tudnak eleget tenni. Ennek követ- 
keztében a kistermelők kiszorulnak a kereskedelem legnagyobb forgalmú helyszíneiről, 
a termelés pedig eltolódik a nagyobb piaci szereplők irányába. Lokálisan ez azt jelenti, 
hogy csökken a termelés mennyisége és munkaerőigénye, valamint az előállított ter- 
mékek változatossága, amelynek következtében lassan eltűnnek a helyi jellegzetessé- 
gek és fokozatosan elvész a hagyományos, előállításukhoz szükséges tudás is. 


A legfőbb élelmiszerkereskedelmi csatornák a fenti, gazdasági szempontból igen ha- 
tékony logika mentén olyan alacsony élelmiszerárakat valósítanak meg, melyek gyakran 
nem tükrözik a termékek előállítása, szállítása és értékesítése során keletkező környezeti 
és társadalmi költségeket. A vonzó ár, valamint a legtöbb fogyasztó élelmiszertermeléssel 
kapcsolatos viszonylagos tájékozatlansága következtében valótlan kép alakulhat ki az 
élelmiszerek tényleges értékéről, előállításuk módjáról. A nemzetközi kereskedelemnek 
köszönhetően az évszaktól függetlenül folyamatosan széles termékskála áll rendelkezés- 
re, amely vásárlói szemmel előnyös, ugyanakkor az , egész éves szezon" miatt a fogyasz- 
tók térben és időben is eltávolodnak az élelmiszertermeléstől, étkezési szokásaik mind 
kevésbé tükrözik az adott térség vagy ország természeti adottságait és lehetőségeit. 


A rövid élelmiszerláncok ezekre a problémákra nyújthatnak megoldást, oly módon, 
hogy csökkentik a termelő és a fogyasztó közötti fizikai távolságot, valamint a hosszú 
ellátási láncokkal ellentétben a minőség garanciájaként a személyes kapcsolatot, a bizal- 
mat és sokszor az ökológiai minősítést építik be a rendszerbe. A rövid élelmiszerláncok 





lehetőséget nyújtanak a helyi kistermelőknek a minőségi élelmiszerek előállítására és 
közvetlen értékesítésére, a fogyasztóknak pedig garantálják a jóízű, adott esetben ökoló- 
giai módszerekkel előállított helyi élelmiszerekhez való kényelmes hozzájutást. A rövid 
élelmiszerláncok típusait az alábbi ábra szemlélteti. 

Helyi Élelmiszer Rendszerek 


Gazdasági rendszerek Nem gazdasági rendszerek 


Részarányos Gazdálkodás 
Allandó Vásárlók rendszere 
Vásárlói közösségek 

I. ábra. Helyi élelmiszer rendszerek a fogyasztói elköteleződés mértéke szerint, 
Vadovics és Hayes (2007) nyomán. 


Mit jelent a közösség által támogatott 
mezőgazdaság? 


A közösség által támogatott mezőgazdaság a helyi élelmiszertermelés, de különösen 
a helyi értékesítés sajátos szemlélete és módszere. A közösség által támogatott mező- 
gazdaság keretében termelők és fogyasztók úgy köteleződnek el egymás felé, hogy az 
minden résztvevő számára előnyökkel jár. A kötelezettségvállalás előnyös a termelő- 
nek, mivel általa közvetlen és hosszú távú kapcsolatot építhet ki a fogyasztókkal, és 
figyelmét elsősorban a jó minőségű mezőgazdasági javak előállítására fordíthatja; nem 
kell az értékesítési csatornák keresésével töltenie az időt. A kapcsolat ugyanakkor elő- 
nyös a fogyasztónak is, hiszen tudja, honnan származik az elfogyasztott étel, és arról is 
közvetlenül tájékozódhat, hogy azt milyen módon és kik termelik. A módszer lényege 
a termelő és a fogyasztó közötti közvetlen kapcsolat, és a személyes viszonyból adódó 
bizalom. Ideális esetben a közösség által támogatott mezőgazdasági rendszerekben a 
termelés kockázatát a termelő és a fogyasztó megosztva viselik. Ebben a relációban, a 
hagyományos közgazdasági felfogással ellentétben a felek, az eladó és a vásárló, nem 
ellenérdekeltek, hanem sokkal inkább szövetségesek. 


A közösség által támogatott mezőgazdaságnak több formája is létezik, melyek alap- 
vetően a fogyasztói elköteleződés mértékében különböznek egymástól (lásd 1. ábra). 


Részarányos gazdálkodás 


A részarányos gazdálkodás a terme- 
lő és a fogyasztó legszorosabb elköte- 
leződési formája. A részarány az éves 
termés egy részét jelenti, amiért a fo- 
gyasztó előre fizet. A gazdálkodó az év 
elején becslést készít a termelésről és 
annak költségeiről, valamint kiszámítja 
a megélhetéséhez szükséges méltányos 
jövedelmet. A költségeket a gazdaság- 
hoz szorosan kapcsolódó vásárlók, vagy 
más néven tagok között arányosan fel- 
osztják. A befizetett összegért cserébe a 
vásárló rendszeresen megkapja a termés 
neki járó részét. Egyéni igények teljesí- 
tésére a részarányos gazdálkodás esetén 
legtöbbször nincs mód. A tagok mindig 
az éppen aktuális terményekből része- 
sülnek. A szerződés és az előre fizetés 
közös kockázatvállalással jár, a szélső- 
séges időjárás következtében keletkezett 
károkat például már nem csak a termelő, 
hanem a fogyasztó is viseli. Magyaror- 
szágon a részarányos gazdálkodás kife- 
jezés helyett sokszor a zöldségközösség KŐ 
elnevezést is használják, ami abból adó-  Részarányos zöldségdobozok betakarítás közben 
dik, hogy az ilyen rendszerek itthon egy- 
előre mind (bio)kertészetek. Jelenleg körülbelül fél tucat részarányos alapon szerveződő 
gazdaság működik hazánkban, melyek közül több 2013 tavaszán kezdte meg működését. 
A hazai példák esetében a közösségen belül történik az összes megtermelt áru elosztása, 
a gazdálkodóknak nincs szüksége más értékesítési csatornára. 


Állandó vásárlók rendszere vagy dobozrendszer 


Ez a típusú közösség által támogatott mezőgazdasági rendszer is azon alapul, hogy a 
gazdálkodók és a vásárlók állandó szövetséget hoznak létre. Ellentétben a részarányos 
gazdálkodással, ebben a rendszerben azonban nem jellemző az előre fizetés és a hosszú 
távú elköteleződés, annál lazább kapcsolatot feltételez. A termelő és a vásárlók előre 
megállapodnak az akár többféle árut (zöldség, gyümölcs, hús, tejtermék méz, tojás stb.) 
tartalmazó egységcsomag/egységdoboz árában, és abban, hogy az utóbbiak milyen 





gyakran (általában hetente) fognak vásárolni. A rendszernek nem kötelező eleme, de 
a gazdálkodó számára fontos, hogy a fogyasztók lehetőleg állandó vásárlók legyenek. 
Ezáltal a gazdálkodó viszonylag pontosan Ismeri a vásárlóközönsége méretét és ennek 
megfelelően tudja szervezni a termelést. A fogyasztók pedig rutinszerűen, a dobozrend- 
szernek megfelelően alakíthatják ki élelmiszer-beszerzési szokásaikat. Magyarországon 
egyre több ilyen elven működő vásárlói közösség létezik, melyek legtöbbje úgynevezett 
(biojzöldségdoboz-rendszer, de vannak sajt- vagy hústermékekre alapozott konstrukci- 
ók is. A személyes kapcsolat termelő és fogyasztó között itt is fontos, a termékek egy, 
vagy legfeljebb néhány egymáshoz közeli termelőtől származnak. Mivel a dobozrend- 
szerek népszerűsége egyre nő, fontos felhívni a figyelmet arra, hogy a webáruházakon 
vagy más közvetítőkön keresztül rendelt termékek, még ha zöldséges dobozok is, a 
személyes kapcsolat, azaz a termelő ismerete hiányában nem tekinthetőek a közösség 
által támogatott mezőgazdaság részének. 


Vásárlói közösségek 


A vásárlói közösségek alapja, hogy több helyi termelő, egy civil szervezet vagy a fo- 
gyasztók kisebb közössége (ki)szállítási és elosztói rendszert szervez (háztól házig vagy 
egy állandó átvevőpontra) a jellemzően kistermelői, helyben vagy regionálisan előállí- 
tott áruk számára. A vásárlói közösségek nagyfokú változatosságot mutatnak attól füg- 
gően, hogy hogyan működnek és milyen termékkel foglalkoznak. A vásárlói közösség 
tagjai általában szabályos időszakonként leadhatják (telefonon, faxon, elektronikus le- 
vélben) megrendeléseiket, a kiszállítást és átvételt pedig egy adott napra rögzítik. Ezek 
a rendszerek elég rugalmasak, a vásárlók gyakran választhatnak, hogy mit és mikor 
szeretnének beszerezni. Vásárlói szempontból további előny, hogy az áruválaszték (friss 
és tartósított termékekből) egészen széles is lehet, hiszen a rendszerben általában több 
termelő termékei 15 megjelennek. Másrészről termelői oldalon a vásárló közösség ép- 
pen a rugalmassága következtében bizonytalanságot is hordoz magában: a gazdálkodó 
nem lehet biztos abban, hogy a közösségen keresztül maradéktalanul értékesíteni tudja 
a termékeit. Ha a személyes kapcsolat nem is feltétlenül garantált fogyasztó és termelő 
között, a szolidaritás jellemzően itt is fontos összetevő. A vásárlói közösségek itthon 
jellemzően civil alapon működő, nem profitorientált szerveződések. Jó példa a Szatyor 
Egyesület által működtetett Szatyorbolt Budapesten. 


Nevezéktan 


A közösség által támogatott mezőgazdaság témájában meglepően változatos nyelvi 
kifejezésrendszer alakult ki Magyarországon, amiben talán sokszor nem is egyértelmű 
a kiigazodás. Ehhez szeretnénk egy bekezdés erejéig segítséget nyújtani. 


A meglehetősen szerény számban fellelhető magyar nyelvű szakirodalomban először 
a 90-es években használták az angol Community Supported Agriculture (CSA) fordí- 
tásából származó , közösség által támogatott mezőgazdaság" kifejezést, amely, bár talá- 
ló, de nyelvi szempontból kissé nehézkes, túlságosan hosszú, nehezen kimondható. En- 


nek következtében, a témában 2008 óta számos programot szervező Tudatos Vásárlók 
Egyesülete (TVE) inkább a tömörebb Közösségi mezőgazdálkodás vagy Közösségi 
gazdálkodás kifejezéseket alkalmazza. Ez az elnevezés azonban tágabb jelentéstarta- 
lommal bír, mint az előbb ismertetett mezőgazdálkodási értékesítési típusok. Például a 
nagyvárosokban egyre inkább terjedőben levő közösségi kertek is beleérthetőek. 


Használható továbbá a szintén találó termelői-fogyasztói közösségek (rövidítés: 
TFK) kifejezés is. A jelenlegi részarányos gazdálkodást folytató termelők nemes egy- 
szerűséggel zöldségközösségnek vagy a francia előképek alapján AMAP gazdaság- 
nak (lásd később) nevezik magukat. Megfontolandó lehet egy találékony biotermelő 
javaslata a közösség által támogatott mezőgazdaság KATÁM-ként való rövidítésére és 
ennek köznyelvben való elterjesztésére, 


A nevezéktan tehát meglehetősen szerteágazó. Lényeges azonban, hogy a gyakor- 
latban mindig tisztázzuk, mit rejt egy-egy elnevezés. Vásárlóként bizonyosodjunk meg 
róla, termelőként pedig tegyük egyértelművé, hogy az elnevezéssel illetett gazdálko- 
dói tevékenység megfelel a közösség által támogatott mezőgazdaság alapelveinek. A 
közösség által támogatott mezőgazdaság elveivel nem összeegyeztethető rendszerek 
esetén a nem kellően körültekintő elnevezés, vagy a félreérthető kommunikáció sok 
fogyasztó számára megtévesztő lehet, és hosszú távon ronthatja a szegmens hiteles 
szereplőinek megítélését. 


A közösség által támogatott mezőgazdaság 
kialakulása 


A közösség által támogatott mezőgazdasághoz kapcsolódó mozgalmak a 20. század 
második felében, egymástól függetlenül Japánban és Európában alakultak ki. Az első 
termelői-fogyasztói közösségek az ázsiai szigetországban az 1960-as években, olyan 
városi fogyasztók, Japán háziasszonyok összefogása révén jöttek létre, akik biztonságos, 
ismert eredetű élelmiszereket kívántak családjuk asztalára tenni. A TEIKEI (szó szerint 
összefogás) mozgalom újításai közé tartozott a közösségi tagok személyes kapcsolata a 
termelővel, és az elköteleződés a környezetbarát termelési módszerek iránt. 


Rudolf Steiner munkássága, a biodinamikus mezőgazdaság rendszere és társadalmi 
személete keltette életre Németországban az 1950-es években az első közösségi alapon 
üzemelő mezőgazdasági egyesületeket. A társulások célja az volt, hogy mezőgazdasá- 
gi területeket biztosítson biodinamikus gazdáknak, akik azután közvetlenül a területet 
adó fogyasztóknak értékesítik termékeiket. Németországban az 1970-es években ezek- 
ben a közösségekben az élelmiszer önrendelkezés új formája valósult meg: a fogyasztók 
a gazdaságok aktív támogatásával szerepet vállaltak az élelmiszerek előállításban. A 
közösség által vásárolt mezőgazdasági területeket a gazdálkodók részére kedvező áron 
adták bérbe, a szezon eleji költségek fedezéséhez pedig hitelnyújtással járultak hozzá. 


Ebben a rendszerben a termelők a közösség tagjainak elköteleződése révén biztos fo- 
gyasztói bázist tudtak kialakítani. A modell svájci elterjedése után a mozgalom egyik 
vezéralakja, Jan Van der Tuin az Egyesült Államokba is bevezette ezt a szemléletet, 
ahol az 1980-as években szintén megalakultak az első közösségi farmok. A ma világ- 
szerte alkalmazott „Community Supported Agriculture”, azaz CSA kifejezés is felte- 
hetőleg az Egyesült Államokban született. 


A közösség által támogatott mezőgazdaság 
fejlődéstörténete és helyzete egyes 
országokban 


Németország (Solidarische Landwirtschaft) 


A közösségi mezőgazdasági kezdeményezések jelentős múltra tekintenek vissza 
Németországban, mint fentebb írtuk, elsősorban Rudolf Steiner hagyatékának köszön- 
hetően, aki a biodinamikus mezőgazdaság (az ökológiai gazdálkodás egy irányzata) 
alapjainak kidolgozása mellett a szolidaritásra épülő társadalmi struktúrák létrehozá- 
sát is szorgalmazta. Valószínűleg ennek köszönhető a közösség által támogatott mező- 
gazdálkodás ott elterjedt elnevezése is, a ,, Solidarische Landwirtschaft”. Mindezek 
ellenére Németországban jelenleg mindössze 20 klasszikus értelemben vett közösségi 
alapon működő gazdaság található, feltehetőleg az ökológiai mezőgazdasági termékek 
szélesebb körű elterjedése és egyéb alternatív értékesítési rendszerek (például termelői 
piacok és gazdaboltok) magas fokú társadalmi beágyazottsága miatt. 


Viszonylag új fejlemény, hogy az országban 2011-ben létrejött a „Verein Solidarische 
Landwirtschaft” (, Szolidáris Mezőgazdasági Szövetség") nevű szervezet, amely in- 
formációs platformot és kapcsolódási felületet kíván nyújtani a közösségi rendszerben 
résztvevő és érdeklődő gazdaságok számára. 


Franciaország (AMAP) 


Az első francia közösségi mezőgazdasági kezdeményezést 2001-ben hozta létre egy 
házaspár az amerikai CSA-k mintájára, azzal a céllal, hogy hozzájáruljanak a Fran- 
ciaországban erős hagyománnyal rendelkező kis családi parasztgazdaságok fennma- 
radásához. A francia mozgalom neve is innen származik, az AMAP rövidítés jelentése 
„Association pour le Maintien d"une Agriculture Paysanne”, vagyis Szövetség a 
Paraszti Mezőgazdaság Fenntartásáért. Az elmúlt 12 évben a mozgalom jelentős tár- 
sadalmi bázisra tett szert, az AMAP gazdaságok száma mára meghaladja a kétezret. 
Ellentétben más európai kezdeményezésekkel, az AMAP mozgalom a kezdetektől fog- 
va erős formális érdekvédelmi struktúrával rendelkezik és kiforrott szabályrendszert 
követ. Az alapító tagok által megfogalmazott AMAP Charta kiköti az AMAP működé- 
sének etikai és termelési alapelveit, melyeket minden a rendszerben értékesítő gazdá- 


nak és fogyasztói közösségnek szem előtt kell tartania. Az AMAP-ot a fogyasztók és 
termelők közötti igen erős szolidaritás jellemzi, a gazdaságok a termelés és értékesítés 
tekintetében a korábban ismertetett részes gazdálkodásnak feleltethetők meg. 


2010-ben megalakult a MIRAMAP, azaz egy régiók közötti AMAP szövetség, melynek 
legfőbb célja az AMAP-ok nemzeti és nemzetközi szintű érdekképviselete, valamint a ta- 
pasztalatok és ismeretek cseréje a különböző területen élő gazdák és fogyasztóik között. 


Egyesült Királyság (Community Supported Agriculture - CSA) 


A hosszú élelmiszerláncokkal szembeni fokozódó fenntartások az Egyesült Király- 
ságban is az alternatív fogyasztói modellekre irányították az etikai termékjellemzőkre 
fogékony fogyasztók figyelmét. Dinamikusan fejlődnek a helyi mezőgazdasági kezde- 
ményezések, köztük a vásárlói közösségek, a gyakran közösségi kézben levő helyiter- 
mék-boltok és az előfizetéses dobozrendszerek. Az alternatív értékesítés felvirágzá- 
sában jelentős szerepet játszott, hogy a szigetországban az elmúlt években az ágazat 
fokozott médiafigyelmet kapott, több országos szervezet is nagyszabású kampányokat 
szervezett, melyek felhívták a figyelmet a közösségi kezdeményezések fontosságára. 
A CSA típusú gazdaságokat összefogó ernyőszervezet megalakítására is már számos 
előkészület történt, várható, hogy 2013-tól Nagy-Britanniában is intézményesülni fog 
a mozgalom. A brit CSA-k többségét nem gazdálkodók, hanem helyi közösségek, ci- 
vil szervezek kezdeményezték és vezetik. Az országos működésű, a fenntartható 
mezőgazdálkodás és élelmiszertermelés tekintetében nagy jelentőséggel bíró , Soil 
Association" nevű szervezet 2011-es felmérése alapján Angliában jelenleg mintegy 80 
aktív CSA kezdeményezés működik és további 120 áll szervezés alatt. 


2006 és 2012 között az országban kifejezetten a helyi élelmiszerrendszerek (ezen belül 
többek között a CSA-k) fejlesztésére a nemzeti brit lottó jótékonysági alapítványa (,, Big 
Lottery Fund") 10 millió angol font (kb. 3.6 milliárd forint) költségvetésű programot fi- 
nanszírozott. A program keretében termelőket és a helyi élelmiszerekhez kötődő vállalko- 
zásokat segítettek gazdasági tanácsadással, képzésekkel, hogy könnyebben élhessenek a 
helyi élelmiszerekhez kötődő lehetőségekkel. A program keretein belül ezen kívül számos 
oktatási, felvilágosítási esemény került megrendezésre, valamint a helyi élelmiszerekhez 
kötődő civil szervezetek is anyagi és szakértői segítséget kaptak munkájukhoz. 


Amerikai Egyesült Államok (CSA) 


1986-os indulása óta az Egyesült Államokban is jelentős fejlődésen ment keresztül a 
CSA mozgalom, mára becslések szerint legalább háromezer CSA alapon értékesítő gaz- 
daság működik országszerte. A CSA rendszerek elsősorban az Egyesült Államok keleti és 
nyugati partvidékén népszerűek. A CSA rendszerekben résztvevő termelők gyakran ide- 
ológiai, társadalmi-világnézeti indíttatásból fognak bele a gazdálkodásba, sokan közülük 
mezőgazdasági előképzettség nélkül. A részes vagy dobozos értékesítésen kívül széles 
körben elterjedtek a non- profit alapon üzemelő vásárlói közösségek (, food co-op") is. 

Az Egyesült Államok Mezőgazdasági Minisztériuma (USDA) kifejezetten CSA té- 
májú internetes adatbázist tart fenn, és számos nagy állami egyetem illetve szövetségi 
fenntartású, fenntartható mezőgazdálkodással foglalkozó szervezet foglalkozik CSA-k 
számára igénybe vehető szaktanácsadással, képzési programokkal, kiadványok, kézi- 
könyvek megjelentetésével. 


Közösség által támogatott mezőgazdaság 
Magyarországon 


A közösség által támogatott mezőgazdaság és az ökológiai 
gazdálkodás 


A közösség által támogatott mezőgazdasági formák a társadalmi és környezeti fe- 
lelősségvállalás kapcsán legtöbb esetben ellenőrzött ökológiai termelést, de legalábbis 
a bio elvei szerint folytatott, vegyszermentes, kímélő gazdálkodást feltételeznek. Az 
összefüggés miatt indokolt a hazai ökológiai gazdálkodási ágazat rövid bemutatása. 


Az ökológiai gazdálkodás az 1920-as években alakult ki. Elsődleges célja a vegy- 
szermentes, egészséges élelmiszer előállítása, valamint a mezőgazdasági termelés 
környezeti terhelésének minimalizálása. Az ökológiai mezőgazdaság vagy más néven 
biogazdálkodás olyan élelmiszer-előállítási rendszer, mely során nem alkalmaznak 
mesterséges műtrágyákat és vegyi alapú növényvédő szereket. Ezek helyett a táp- 
anyag-utánpótlás biztosítása érdekében szerves trágyákat, zöldtrágyákat és növényi 
komposztokat használnak, valamint speciális művelési módok révén csökkentik a táp- 
anyagveszteségeket. A növényvédelem megvalósításakor az ökológiai gazdálkodás a 
természetes folyamatokra, például a kártevők természetes ellenségeire támaszkodik, 
azonban egyes nem szintetikus növényvédő szerek alkalmazása (pl. réz- és kéntartal- 
mú készítmények, növényi kivonatok) megengedett. Mára ez a gazdálkodási mód vi- 
lágszerte elterjedt, és a ,bio" valamint , ökológiai" elnevezés nemzeti és nemzetközi 
jogszabályok által védett. Alkalmazásuk csak a szigorú termelési előírások betartása, 
és annak államilag elismert tanúsítása esetén engedélyezett. Jelenleg Magyarországon 
két államilag akkreditált szervezet, a Biokontroll Hungária Nonprofit Kft. és a Hungária 
Öko Garancia Kft. végzik a biotermékek ellenőrzését és tanúsítását. 


A komoly növekedést mutató európai trendekkel ellentétben az ökológiai gazdálko- 
dás térnyerése Magyarországon az elmúlt években sajnos stagnált, sőt az ellenőrzött 
terület nagysága a 2009-es csúcsévet követően enyhe visszaesést mutat. Miközben az 
Európai Unióban a mezőgazdasági művelés alatt álló területek 5 százaléka ellenőrzött 
bioterület, addig hazánkban ez az arány alig 2,5 százalék. Jelenleg az ország teljes el- 
lenőrzött öko területe körülbelül 125 ezer ha. A hazai fejlődés elmaradásában többek 
között szerepet játszhatnak az elmúlt évek támogatási rendszerének hiányosságai, a 
hazai bio feldolgozóipar elmaradottsága, az előállítási lánc gyenge vertikális és horizon- 

tális szervezettség, a szűk helyi frisstermék kínálatból adódó magas árak és a fogyasz- 
tói ismeretek hiánya is. A Magyarországon megtermelt bio-élelmiszerek több mint 80 
százaléka feldolgozatlan alapanyagként hagyja el az országot, miközben a feldolgozott 
biotermékek jelentős része importból származik. Mindezek ellenére a magyar mező- 
gazdaság számára az ökológiai gazdálkodás továbbra is kitörési pontot jelent, hiszen 
adottságaink igen Jók, a folyamatos európai keresleti piac mellett pedig számolni lehet a 
belföldi fogyasztás fokozatos bővülésével 1s. Társadalmi, gazdasági és környezeti szem- 
pontból egyaránt kiemelt fontosságú lenne, hogy a belföldi keresletet a hazai előállítású 
friss és feldolgozott biotermékekkel tudjuk kielégíteni. 


A közösség által támogatott mezőgazdaság alternatív értékesítési módszerei első- 
sorban az ökológiai gazdálkodást folytató kistermelők piacra jutási gondjaira nyújthat- 
nak megoldást, mivel a globális élelmiszerekkel szemben a hangsúlyt a helyi eredetre, 
a környezetkímélő termelési módszerekre, a fenntartható gazdálkodásra helyezik. Ezek 
az értékek pedig elsősorban Budapesten és a nagyobb városainkban egy szűk, de fo- 
lyamatosan gyarapodó fogyasztói kört képesek megszólítani. A Magyarországon már 
működő közösségi mezőgazdálkodási kezdeményezések sokfélék, és egyelőre induló 
fázisban vannak, azonban az már most megállapítható, hogy bizonyos feltételek mel- 
lett működőképes alternatívát képesek nyújtani a kiskereskedelmet meghatározó élel- 
miszercsatornákhoz képest. Bár gazdasági jelentőségük egyelőre csekély, a közösségi 
kezdeményezések mindenképpen fontos szerepet Játszanak a fogyasztói szemléletfor- 
málásban és a fejlettebb élelmiszerkultúra megteremtésében. 


A termelői-fogyasztói közösségek jelenlegi helyzete 
és jellemzői itthon 


A következőkben néhány hazai adatot, jellemzőt szeretnénk bemutatni az első feje- 
zetben ismertetett közösség által támogatott mezőgazdasági formákról, azon belül is a 
részarányos gazdálkodásról és a dobozrendszerekről. 


Magyarországon az első, angolszász mintára létrehozott közösségi mezőgazdasági 
kezdeményezés 1999-ben indult Nyitott Kert néven. A Nyitott Kertet Matthew Hayes a 
gödöllői Szent István Egyetem Környezet- és Tájgazdálkodási Intézetével együttműkö- 
désben hozta létre és vezette. A kezdeményezés azzal a céllal indult, hogy népszerűsítse 
hazánkban a fenntartható élelmiszerrendszereket, és alternatív értékesítési csatornát 
találjon a tangazdaságban megtermelt biozöldségeknek. Az értékesítés előfizetéses do- 
bozrendszerrel indult, az egységdobozok azonban a fogyasztók részéről ekkor még nem 
találtak megfelelő fogadtatásra. Az induláskor túlságosan alacsonyra szabott doboz-ár 
a termelés költségeit nem fedezte, és így hosszabb távon nem garantálta a rendszer 
gazdasági fenntarthatóságát. A Nyitott Kert ezért néhány év alatt átalakult egy megren- 
delési-házhozszállítási szolgáltatássá, ahol a fogyasztók saját maguk állíthatták össze a 
heti dobozok tartalmát a tangazdaság biotermékeiből. Később máshonnan származó 
termékekkel bővült a repertoár. A biozöldség-doboz non-profit alapon indult, majd két 
átszervezést követően 2006 óta a mai napig Nyitott Kert Futár néven, profitorientált 


12 


vállalkozás keretében, házhozszállításos rendszerben, a Nyitott Kert Alapítványtól el- 
különülten működik. Az 1990-es évek végén a Nyitott Kert Alapítvány programja kelet- 
közép európai viszonylatban is korai fecskének számított. 


A Magyarországon jelenleg működő közösségi gazdálkodási rendszerek jobbára a 
francia AMAP mozgalom hatására indultak el. A francia minta elterjesztésében vitat- 
hatatlan szerepe van a Tudatos Vásárlók Egyesületének, akik az elmúlt években számos 
előadást, műhelymunkát, tanulmányutat és egyéb rendezvényt szerveztek a témában, 
aminek köszönhetően jelentős médiafigyelem is irányult a közösségi gazdálkodásra. 
Sok fogyasztó és termelő ismerkedhetett meg így a modellel. 


Jelenleg a részes gazdálkodást üzemeltető hazai gazdaságok száma mintegy hatra 
tehető, míg az előfizetéses dobozrendszert működtetők körülbelül négyen vannak, de 
folyamatban van az újabbak megalakulása. Ismereteink szerint az egykori keleti blokk 
más országaiban nagyságrendileg a magyarországihoz hasonló számú kezdeményezés 
létezik, míg tőlünk nyugatabbra már sokkal több. A vásárlói közösségek itthon kizáró- 
lag nagyvárosokban (Budapest, Szeged, Miskolc) vagy a budapesti agglomerációban 
szerveződtek. A közösség által támogatott mezőgazdaság világszerte elsősorban az át- 
lagosnál tehetősebb, az egészséges táplálkozás és a környezetetikai szempontok iránt 
fogékony lakosságot célozza meg. Azonban például Franciaországban a mozgalom szé- 
leskörű elterjedésének köszönhetően a vidéki, átlagos jövedelmű háztartások is egyre 
nagyobb számban csatlakoznak a közösségi alapon szervezett gazdaságokhoz. A franci- 
ához hasonló dinamikus fejlődés Magyarországon egyelőre még várat magára. 


Itthon a közösségi alapon szerveződő gazdaságok 1-10 ha mezőgazdasági területtel 
rendelkeznek, az átvételi pontoktól/vásárlóktól átlagosan 40 km-re, de legfeljebb 100 
km-re fekszenek. Egy kivételével minden hazai közösség által támogatott gazdaság el- 
lenőrzött biogazdálkodást folytat. Szervezeti formájukat tekintve igen változatos a kép, a 
gazdálkodók között találni őstermelőt, egyéni vállalkozót, gazdasági társaságot, néhány 
esetben pedig formális vagy informális civil szerveződéseket. A részarányos gazdálko- 
dást folytatók számára a közösségi az egyetlen értékesítési forma, míg a többiek emellett 
házhozszállítással, piacozással, egy esetben pedig exportra történő termeléssel (olajtök- 
mag) is foglalkoznak. Jellemző tendencia, hogy a közösségi értékesítésre való átállás a 
gazdaságok számára 1-2 szezont vesz igénybe, a vásárlói kör/tagság kiépítése tehát idő- 
igényes feladat. Mindazonáltal több hazai gazdaság is arra törekszik, hogy előnyei miatt 
minél rövidebb idő alatt a közösségi legyen számára a kizárólagos értékesítési mód. 


A magyar közösségi gazdaságok 20-60 doboz friss élelmiszert, főleg zöldséget és 
esetenként emellett olajos magvakat, gyümölcsöt, feldolgozott gabonát szállítanak 1-5 
átvevő pontra. A dobozok néhány kivételtől eltekintve egységes tartalmúak, módosítás- 
ra, egyéni igények teljesítésére csak alkalomszerűen vagy egyáltalán nincs lehetőség. 
Egyes termelői-fogyasztói közösségekben a tagok az átvevő pontokon (előre történő 
megrendeléssel) hozzájuthatnak más termelők által előállított kenyérhez, tejtermékek- 
hez és egyéb élelmiszerekhez is. A fogyasztók elköteleződésének formális megjelenése 

változó, a részarányos gazdálkodást folytató termelők és tagságuk között szerződéses a 
kapcsolat, és az elköteleződés teljes, de legalább fél szezonra szól. A dobozrendszerek- 
nél a megállapodás termelő és fogyasztó között történhet szóban is, és legfeljebb egy 
hónapra való előre fizetés vagy hetente történő fizetés a jellemző. 


A közösség szerepe, társadalmi szerepvállalás 


A különböző közösségi kezdeményezések mindegyikében fontos szerepet kap a vásár- 
lók és termelők között kialakult kötődés és szolidaritás. A termékek személyes átvétele 
gyakran közösségi eseménynek számít, ahol a termelők és a fogyasztók beszélgethetnek 
a gazdaság működéséről, az aktuális termények konyhai elkészítéséről és megvitathatják 
az esetlegesen felmerülő problémákat is. A gazdaságok a heti rendszeres átvételen kívül 
is szerveznek közösségi eseményeket, például egy szezon alatt akár több gazdaságlátoga- 
tásra, közösségi napra is sor kerülhet. Az ilyen események során a tagok bepillantást nyer- 
hetnek a termelés folyamataiba, ezáltal jobban megismerik az élelmiszerek előállításának 
módját és magasabb megbecsülés alakulhat ki bennük a termelő munkája iránt. A gazda- 
ság-látogatásokon kívül előfordul kóstolók, családi hétvégék, az egészséges táplálkozás- 
sal, élelmiszerekkel kapcsolatos foglalkozások szervezése is, ahol a tagok főzéssel, termé- 
szetes tartósítással és egyéb házi praktikákkal kapcsolatos ismereteket sajátíthatnak el. 

A közösségi eseményeken a zöldségközösség tagjai bepillantást nyerhetnek a termelés folyamataiba 

A gazdálkodók gyakran élnek az internet nyújtotta lehetőségekkel, közösségi olda- 
lakon, elektronikus levélben és blogokon keresztül is tartják a kapcsolatot fogyasztóik- 
kal. Az egyéb európai példákhoz képest Magyarországon egyelőre kevésbé jellemző 
a gazdaságban végzett önkéntes munka, azonban a logisztikában, koordinációban és 
egyéb területeken (könyvelés, jogi segítség, hírlevél írása) esetenként szerepet játsza- 
nak a közösség tagjai. 


A hazai gazdaságok vezetői gyakran a szűken vett közösségen túlmutató társadalmi 
szerepeket is felvállalnak a helyi élelmiszerek fogyasztásának előnyeiről, fenntartható 
életmódról vagy egészséges táplálkozásról szóló ismeretterjesztés, ismeretátadás for- 
májában. Az egyes közösségek, szervezetek között is sokszor erős a szolidaritás, a mo- 
dern piaci viszonyokra jellemző konkurencia helyett a kooperáció. 


A résztvevők véleménye szerint a közösség által támogatott mezőgazdaság segíti 
az élelmiszer önrendelkezés kialakulását, vagyis átláthatóvá teszi az élelmiszerellátást, 
garantálja a termelők megélhetését és segíti az egészséges életmóddal, egészséges táp- 
lálkozással összefüggő ismeretek terjedését. A közösség által támogatott mezőgazda- 
ság ezen felül kiemelkedő szerepet játszhat a mezőgazdasági sokszínűség és a lokáli- 
san adaptált tudás ápolásában és megőrzésében, például a tájfajták újrahonosítása és 
termelésbe való visszavezetése révén. A közösségi kezdeményezések környezeti fenn- 
tarthatóságát erősítik a természetkímélő termelési módszerek, a csökkenő mennyisé- 
gű csomagolóanyagok és a lerövidült szállítási távolságok is. Az érintett gazdálkodók 
szakmai ismereteiket tekintve jól vagy igen jól felkészültek, és mindegyikük meggyőző- 
désből és lelkesedésből alkalmaz ökológiai termesztési módszereket. 


A közösségi rendszerben történő értékesítés sok előnnyel járhat mind a gazdálko- 
dók, mind a fogyasztók számára, azonban a megszokottól eltérő termelői és fogyasztói 
szokásokhoz való alkalmazkodás nagyfokú rugalmasságot igényel mindkét fél részéről. 
Magyarországban ez az ágazat igen újnak számít: a hazai kisszámú közösségi alapon 
szerveződő gazdaság mindössze néhány éve kezdte meg működését. A rövid idő alatt 
összegyűlt tapasztalatokból messzemenő következtéseket nem lehet levonni, a résztve- 
vők visszajelzései azonban eddig pozitívak, ami bizakodásra adhat okot. 

KIHIVASOK és LEHETOSEGEK 
a gazdálkodó szemszögéből 
Termelés 
e A fogyasztók folyamatos ellátása sok fajból e Hosszú távon jól tervezhető vetésszerkezet 
és fajtából álló gazdálkodást feltételez, a fogyasztói igények figyelembevételével 
ez pedig megnövekedett tervezési és e Felesleges, nem eladható áru 
munkaerő befektetéssel jár minimalizálása 
e A közvetlen kapcsolat a fogyasztókkal e Egészséges agro-ökoszisztéma és 
megköveteli a szállított élelmiszerek kiváló munkakörnyezet 
minőségét e A jellemzően régióbeli átadási pontoknak 
e A szoros, személyes kapcsolat feltételezi köszönhetően csökkenő szállítási költségek 
a fogyasztókkal szembeni rugalmasságot, e Idővel akár önszerveződő fogyasztói kör, 
valamint a fogyasztói igényekhez való amely számos szervezési feladatot átvállalhat 
alkalmazkodást a gazdálkodótól 
e Új típusú logisztikai és adminisztratív e Miután kialakult a fogyasztói kör, a 
terhek: rendelésfelvétel, dobozok rendszer hosszú távra tervezhető és tartós 
összeállítása, szállítás, átadás biztonságot jelent 
Fogyasztók 


A fogyasztói mentalitásnak alkalmazkodnia " A közösség kialakulása után a fogyasztók 
kell a megszokottnál kötöttebb rendszerhez is részt vállalnak a terhekből (logisztika, 

A közösségszervezés és a közösségi adminisztráció, marketing, önkéntesség) 
részvétel nehézségekbe ütközhet Kockázatmegosztás: előre kiszámíthatatlan 


e Lemorzsolódás, kezdeti lelkesedés alább- veszteségek esetén is fizet a fogyasztó, 
hagyása elfogadja a termékek mennyiségében és 

e Nem mindig alakítható ki szerződéses minőségében jelentkező változásokat 
rendszer, ezért a kockázatmegosztás sem e Friss, egészséges élelmiszer szolgáltatása a 
valósul meg minden esetben fogyasztók részére 


Gazdasági tényezők 


Kezdeti időkben, a rendszer , beálltáig" Változó piaci körülmények között is 
előfordulhatnak gazdasági nehézségek kiszámítható jövedelem 

Régiótól függő fizetőképes kereslet A fogyasztói elköteleződésből fakadóan jól 
Nem minden fogyasztó hajlandó/képes kalkulálható költségek és bevétel 
megfizetni a termelés valódi költségeit, Gazdasági együttműködés más termelőkkel 
azonban ha az előfizetések nem fedezik a Tevékenység diverzifikálása, több lábon állás 
költségeket, a rendszer gazdaságilag nem Fokozatos bővíthetőség 

fenntartható Nincs szükség marketingre, a népszerűsítést 
a fogyasztók végzik 

Növekvő érdeklődés a fogyasztók körében az 
alternatív élelmiszerrendszerek iránt 
Alacsony konkurencia 


Személyes tényezők 


A rendszer a termelőtől magas fokú e Személyes kapcsolat a fogyasztókkal: 
kommunikációs képességeket, alkalmaz- bizalom és megbecsülés 

kodóképességet és kreativitást igényel e Közösség kialakítása fogyasztókkal és 
Folyamatos visszajelzések megfelelő más gazdaságokkal: közösségi programok, 
adaptálása a termelésbe információcsere, új ismeretek elsajátítása 
Személyes felelősségvállalás: közösség e Természetközeli életforma, családi 
kialakítása, összetartása, termelési minőség élelmiszer-önellátás 

Hosszú távú elköteleződés 

Gyakorlati útmutató termelői-fogyasztói 
közösség beindításához és fenntartásához 


Zöldségközösség beindítása és működtetése 


Amennyiben a termelő a már működő gazdasága kapacitásainak egy részét vagy 
egészét közösségi rendszerben értékesíthető termények előállítására szeretné fordítani, 
az előzetes tájékozódás és pontos tervezés elengedhetetlen a vállalkozás sikeréhez. 


Első lépésként érdemes a gazdának tisztáznia, hogy személyiségéhez és tapaszta- 
lataihoz egyáltalán illik-e a közösség által támogatott mezőgazdaság modellje? A ta- 
pasztalatok alapján az alábbi személyes tényezőket érdemes megfontolni egy termelői- 
fogyasztói közösség szervezését megelőzően. 


Kertészeti ismeretek: A közösségi alapú értékesítés a szezon alatt folyamatosan 
betakarítható termékeket, ennek következtében összetett, sok fajból és fajtából álló ter- 
melést igényel. Ehhez elengedhetetlenek a magas fokú elméleti és gyakorlati zöldségter- 
mesztési ismeretek. A vetésszerkezet tervezéséhez fontosak az ökológiai (vegyszermentes) 
termesztés növénytársítással és vetésforgóval kapcsolatos ismeretei, a folyamatos ellátás 
érdekében pedig az egyes fajok és fajták tenyészidő-hosszával kapcsolatos ismeretek. Az 
ezekkel nem rendelkező termelők számára megfontolandó a fokozatos átállás, azaz elő- 
ször csak kisszámú tag bevonása a rendszerbe. Ahogy egyre inkább rutinszerűen működik 
a termelés, úgy lehet célszerű a taglétszámot évről évre növelni. A hazánkban jelenleg mű- 
ködő legnagyobb zöldségközösség 2013-ban hetente kb. 60 családot lát el zöldségekkel. 

A széles terményskálába a hazai fogyasztók által eddig kevésbé ismert zöldségek is bevonhatók (balról 
jobbra: édeskömény, mángold, okra) 


Nyitott, kommunikatív személyiség: Fontos a fogyasztókkal több csatornán 
való folyamatos kommunikáció (hírlevelek, blog, közösségi oldal) és a rendszeres sze- 
mélyes kapcsolat. 

Mindez jelentősen hozzájárul a fogyasztók hosszú távú elköteleződésének és bizal- 
mának kialakulásához. Sok fogyasztó szívesen figyelemmel kíséri a gazdaság életét, 
akár személyes látogatások formájában is. A rendszer fenntarthatósága szempontjából 
kulcsfontosságú, hogy a termelő nyitott legyen a fogyasztók visszajelzéseire, és azo- 
kat megfelelően tudja integrálni döntéseibe, a termelési folyamatokba. Amennyiben 
a termelő zárkózottabb személyiség, elképzelhető hogy a fogyasztókkal való kapcso- 
lattartást valamelyik családtagja, ismerőse tudja felvállalni. A hazai példák esetében 
a családi összefogás a legtöbb közösségi gazdaság működésében döntő fontosságú. 
Mivel Magyarországon egyelőre újszerű ez a rendszer, Jelentős számú érdeklődő meg- 
keresésére és akár a média figyelmére is számítani lehet. 


Rugalmasság: A közösségi alapon végzett gazdálkodás sikeressége nagyban függ 
a fogyasztók és a termelő egyéni igényeinek összeegyeztethetőségétől. A szezon alatt 
és a szezonok között figyelemmel kell kísérni a fogyasztók visszajelzéseit, és azokhoz a 
lehetséges kereteken belül alkalmazkodni szükséges. Ez jelentheti a termékskála meg- 
változtatását, kooperációt más termelőkkel, a szállítási időpontok és helyszínek válto- 
zásait, vagy akár a fizetési séma megváltoztatását. 


A továbbiakban elsősorban zöldségtermelő kertészetek/kisgazdaságok számára 
szeretnénk tanácsokkal szolgálni, számba véve egy részes művelési rendszerben mű- 
ködő zöldségközösség elindításakor felmerülő főbb lépéseket. 


e Fogyasztói 
igényfelmérés 


e  (Zöldség)közösségi modell 
megismerése 
















e Helyi fizetőképes, tudatos 
kereslet felmérése 


e Vetésforgó, 
termesztéstechnológia 


e Lehetséges fogyasztói tervezés 


csoportok megismerése s  Költségkalkuláció 
e Szerződéses rendszer 


kidolgozása 


e Termelési lehetőségek 
felmérése 

e Várható munkateher 
kalkuláció 


e Helyi környezeti 
viszonyok felmérése 

e Szaporítóanyag, eszköz, 
egyéb input beszerzés 


e Munkaerő-szükséglet 


felmérése Tf 


; Jogi forma kiválasztása 
Termelés 


Vetés/ültetés, sikeres termesztés, betakarítás 
Munkakoordináció 

s Logisztikai koordináció: csomagolás, szállítás, átadás 
e Kapcsolattartás a fogyasztókkal, visszajelzés-kezelés 
e Újratervezés 








2. ábra : Zöldségközösség szervezési lépései 

1. Tájékozódás 


A közösségi mezőgazdasági modell megismerése: Az ÖMKĶi és a Tudatos 
Vásárlók Egyesülete is szervez ismertető napokat, műhelymunkákat a közösségi me- 
zőgazdaság témájában. Indulás előtt érdemes ilyen, vagy hasonló rendezvényen részt 
venni, hogy magyar és nemzetközi tapasztalatok alapján személyes betekintést nyer- 
hessen a termelő a rendszer működésébe. Az ilyen programok Jó lehetőséget nyújtanak 
a személyes kapcsolatépítésre és az esetleges kérdések megválaszolására is. 





Műhelymunka az ÖMKI szervezésében: tapasztalatcsere a közösség által támogatott mezőgazdaság 
iránt érdeklődő és gyakorló gazdák között 


A lehetséges fogyasztói csoportok megismerése: Egy már működő közös- 
ségre, például baráti társaságra vagy aktív egyesületi tagságra alapozva könnyebben 
kialakítható a közösségi értékesítési rendszer vásárlói köre. Érdemes érdeklődni a helyi 
zöldszervezeteknél, iskolai szülői közösségeknél, egyházi gyülekezeteknél, hogy len- 
ne-e érdeklődés közösségi mezőgazdálkodásba való bekapcsolódásra. Hasznosak le- 
hetnek továbbá a tagtoborzó rendezvények, ahol az érdeklődők megismerkedhetnek a 
termelői-fogyasztói közösség rendszerével, és személyes kapcsolat alakítható ki a leen- 
dő tagokkal. Az elkötelezett fogyasztói ,keménymag" nagy segítségére lehet a terme- 
lőnek a szervezésben, tagtoborzásban, valamint az elhivatott vásárlók az esetlegesen 
felmerülő kezdeti nehézségeket is több megértéssel kezelik. 


A termelési kapacitás felmérése: Az előző szezonok tapasztalati alapján ér- 
demes kalkulációt végezni, hogy egy több tucat fajból/fajtából álló vetésforgó segítsé- 
gével körülbelül hány családot tudunk ellátni zöldséggel egy szezonban. Mi az a mini- 
mális létszám, amely esetén még rentábilisan elindítható a vállalkozás? Milyen hosszú 
szezont tudunk biztosítani a jelenlegi infrastruktúránkkal? Érdemes figyelembe venni, 

hogy tárolással, feldolgozással, vagy éppen fóliasátorban, esetleg üvegházban történő 
termesztéssel meghosszabbítható a szezon. Fontos átgondolnunk, hogy mik a gazdaság 
környezeti adottságai és ezek milyen termények előállítását teszik lehetővé? Az első év- 
ben érdemes a teljes termelési kapacitásnál alacsonyabb taglétszámmal kezdeni, amíg 
egészében megismerjük az új típusú termelési és logisztikai feladatokat. 


2. Tervezés 


A fogyasztói igények felmérése: Az érdeklődést mutató tagokkal akár több ta- 
lálkozót is érdemes szervezni, így a termelő és a fogyasztók kölcsönösen megismer- 
kedhetnek egymás igényeivel, lehetőségeivel. Fontos előre látni, hogy mennyire nyitott 
a közösség a kötött rendszerű modellre, és milyen mértékű elköteleződést hajlandóak 
vállalni? Melyek azok a zöldségek, amelyeket szívesen fogyasztanak, melyeket kevésbé? 


Vetésforgó, a termelési szezon megtervezése: A fogyasztók igényeit, a folya- 
matos ellátást és az igen változatos vetésszerkezetet szem előtt tartva készítsünk terme- 
lési tervet a szezonra. Gondoljuk át, hogy milyen mennyiségű vetőmagra, fajonként és 
fajtánként mekkora vetésterületre, és mennyi munkaerőre lesz szükség a szezon alatt? 


Munkateher kalkuláció: Amennyiben külső munkaerő bevonása indokolt, úgy 
fontos ismerni a helyi munkaerőpiac helyzetét. A termelési feladatok mellett figyelembe 
veendő a KN dobozoláshoz, szállításhoz mo munkaerő igény is. 

A munkateher kalkulációnál vegyük figyelembe a kisléptékű termelés magas élőmunka igényét 

Költségkalkuláció és árképzés: A költségekbe bele kell számítani a vetőma- 
gok/szaporítóanyagok, a termeléshez használt egyéb anyagok és infrastruktúra (pl. 
öntözőrendszer, fóliasátor), az esetleges termelési veszteségek, a külső munkaerő és 
a szállítás költségeit, valamint a saját munkabért is. Célszerű ezeket a kalkulációkat 
minél pontosabban bemutatni a leendő tagoknak is. Fontos tudnunk, hogy adott tag- 
létszám esetén milyen költségekkel kell számolni a szükséges termésmennyiség szál- 
lításához? Mekkora a legkisebb taglétszám, amellyel már érdemes elindulni? A valós 
költségeket figyelembe véve számolható ki az előfizetés heti/havi/éves összege is. Bár 
az árképzés történhet az általános piaci árak figyelembevételével, fontos megemlíteni, 
hogy a termelői-fogyasztói közösségekben rejlő legnagyobb kockázat a heti/havi befi- 
zetési érték megfelelő meghatározása. Ha ugyanis ez az érték túl alacsony, nem fedezi 
a termelés valós költségeit. Érdemes már a kezdetektől tudatosítani a fogyasztókban, 
hogy a kisgazdaságokban, ökológiai termesztési módszerekkel előállított, Jó minőségű 
helyi élelmiszerek termelési költsége nem hasonlítható össze a szabad piaci árakkal. 
A jelenleg működő, sikeres hazai zöldségközösségek gazdálkodói szerint tagjaik nem 
csak a termékért fizetnek, hanem hozzájárulnak a gazdaság működésének fenntartá- 
sához. Azaz előfordulhat, sőt elő is fordul, hogy a szezon elején és végén a heti zöldség 
„egységcsokor” a piaci lehetőségekkel összehasonlítva kisebb mennyiségű és értékű 
terméket tartalmaz, mint főszezonban, amikor pedig jelentősen többet. 


A rendszer közös kidolgozása: A mindkét fél számára legjobb konstrukció meg- 
alkotásához célszerű, ha a fogyasztókkal közösen dolgozzuk ki az alakuló termelői- 
fogyasztói közösség működési szabályzatát. Ehhez jó alapot nyújthat a több hazai zöld- 
ségközösség által átvett úgynevezett AMAP Charta. A dokumentum a franciaországi 
AMAP gazdaságokban alkalmazott szerződés magyar fordítása, amely tartalmazza a 
termelő és a tagok által szem előtt tartandó alapelveket is. A tagsággal már a kezde- 
tekkor szükséges megállapodni az elköteleződés mértékében és a fizetés módjában. 
Szerződés köthető az egész szezonra, esetleg pár hónapra is. A szerződés garantálja a 
gazda számára a fogyasztók hosszú távú elköteleződését és a termelés tervezhetőségét, 
a tagok számára pedig a folyamatos ellátást. Előfordulhat, hogy az első időben, amíg a 
szükséges fogyasztói bizalom ki nem alakul, a tagok egy része számára nem vállalható 
a komoly elköteleződés. A hazai zöldségközösségek Jó része az első évben dobozrend- 
szerben, a teljes szezonra való szerződés kötelezettsége nélkül működött. A kölcsönös 
személyes bizalom kialakulását és a rendszer rutinszerűvé válását követően, a második 
évtől váltottak át szerződéses alapon működő részes gazdálkodói rendszerre. 


A logisztika tervezése: Állapodjunk meg a közösség tagjaival az állandó átvételi 
helyben és időpontban. Fontos a rutin kialakítása. A betakarítás, előkészítés, szállítás 
szintén jelentős figyelmet és előre tervezést igényel. Igyekezzünk elkerülni az átvételi 
hely és idő gyakori változtatását, mert az minden esetben kavarodással jár. 


Közösségszervezés: Amennyiben a fogyasztói közösségünk tagjai érdeklődést 


mutatnak, vonjuk be őket a munkába. A tapasztalatok alapján a közösség tagjai, mint 
az elosztással és menedzsmenttel kapcsolatos részfeladatok koordinátorai vagy segítői, 


21 


támogatni tudják a termelőt az adminisztratív, logisztikai, sőt akár a pénzügyi vagy Jogi 
feladatok elvégzésében. Kellő motiváció és jó szervezés mellett pedig a gazdaságban, 
önkéntes munkával járulhatnak hozzá az egyszerűbb, különös szakértelmet és gyakor- 
latot nem igénylő, ,kampányszerű" munkákhoz, mint amilyen például a betakarítás. 


3. Teendők a termelési szezon során 


Kiadványunk kereteit és lehetőségeit meghaladja a részletesebb termesztéstechno- 
lógiák, ökológiai gazdálkodásban alkalmazott gyakorlati módszerek bemutatása. Ezért 
a termesztéssel kapcsolatos tényezőket és megfontolásokat csak címszavakban ismer- 
tetjük. Ökológiai kertészet témakörében érdemes áttekinteni az ajánlott irodalom részt, 
illetve örömmel vesszük személyes megkeresésüket is az ÖMKi elérhetőségein. 


u Termelési sajátosságok 


Folyamatosság és változatosság: A szezon alatt zöldségek széles választékát 
kell folyamatosan szállítsuk a vásárlóinknak. Az előre eltervezett vetésforgó a különbö- 
ző tenyészidejű fajok és fajták megfelelő megválasztásával valósítható meg. Ez akár 50- 
100 különböző fajú illetve fajtájú növény termesztését is jelentheti. A sokféle növénykul- 
túra miatt a vetés, gondozás és betakarítás az , átlagos" kertészeti termesztéshez képest 
több odafigyelést és időt igényel. Például egy hazai, kb. 60 dobozt összeállító gazdaság 
számára főszezonban a betakarítás és a dobozok összeállítása 3 ember egy teljes napi 
munkáját igényli. Szállítás előtt minél rö- i - 
videbb idő alatt szükséges betakarítani a 
terményt, hogy átvételkor minden friss le- 
gyen. Először a tartható, végül a tárolásra 
érzékenyebb terményt kell leszedni. 


Szezonhosszabbítás: Annak érde- 
kében, hogy a szállítási szezon minél hosz- 
szabb legyen, fejlett infrastruktúra kiépí- 
tésére lehet szükség. Ilyen infrastruktúra 
lehet például a fóliasátor vagy az üvegház. 
Feldolgozással, tárolással szintén elnyújt- 
ható a szezon, azonban ehhez is szükség 
van megfelelő helyiségekre és szaktudásra. 


Adminisztráció: Fontos a kezdeti 
időszakban a pontos termésadminisztrá- 
ció, vagyis a különböző termények beta- 
karított mennyiségeinek terület alapú nyil- 
vántartása. Ezzel elősegíthető a következő A szállítási szezon meghosszabbítható a termelési 
szezonban a pontos tervezés, az esetleges infrastruktúra fejlesztésével: zöldséghajtatás 
változtatások könnyebb megvalósítása. fóliasátorban. 

u Csomagolás, szállítás 


Termények előkészítése: A legtöbb hazai rendszer esetén a gazdálkodó készíti 
elő az egységdobozokat, amelyeket a tagok már csak átvesznek. A francia AMAP ese- 
tén, és egy hazai gazdaságban azonban nem ezt a rendszert követik, hanem a termé- 
nyeket külön-külön rekeszekben helyezik el, és egy táblára függesztik ki a tagoknak járó 
heti csomag összetételét. Ez alapján minden tag az érkezés sorrendjében válogathatja ki 
saját maga számára a heti zöldségadagját. A gazdálkodó számára ez időmegtakarítást 
jelent, hiszen a dobozok egyenként való összeállítása komoly munkaráfordítást igényel. 
A saját válogatás hátránya viszont, hogy előfordulhat, hogy a későn érkezőknek már 
csak hibás vagy sérült termés jut. A közösségi rendszer kiszámíthatóságából adódóan 
mindkét (dobozos és válogatós) módszerrel minimálisra csökkenthető a termésvesz- 
teség, mivel minden jó minőségű termés gazdára találhat. Az esetlegesen nem szép, 
dömping vagy másod és harmadosztályú termények pedig felkínálhatók a tagoknak az 
egységdoboz tartalmán felül, szabad elvitelre. 


Az átvevőpont megválasztása: Az átvevőpont és az átvételi idő megválasztása 
kritikus fontosságú. Nem szerencsés a közterületen való átvétel. Amennyiben lehet- 
séges, akkor fedett, kellő infrastruktúrával rendelkező, tömegközlekedéssel és autóval 
egyaránt jól megközelíthető helyet jelöljünk ki. 


Logisztikai sajátosságok: A piacon történő értékesítéshez képest zöldségdoboz 
rendszer működtetése esetén jellemzően kisebb az útiköltség és a KAMATA RS 
szükséglet, mivel hetente csak ; 
egyszer, általában a gazdaság- 
hoz közeli átvevő pontokra 
történik a szállítás. A pakolás- 
sal és átvétellel együtt a szállí- 
tás általában egy teljes napot 
vesz igénybe. A logisztikai te- 
endők rutinná válásához időre 
van szükség, óriási jelentősé- 
gű lehet a közösségi koordi- 
nátorral való együttműködés, 
azaz ha a közösség tagjai kö- 
zül van, aki önkéntes vagy kö- 


zel önkéntes alapon segítséget Az átvevőpontok közelsége révén akár kerékpárral 
nyújt az átvételkor. is hazaszállíthatók a zöldségek, csökkentve ezzel az 


élelmiszerrendszer környezeti terhelését 





E Szervezés 
Adminisztráció: A tagok és befizetéseik adminisztrációja folyamatos terhet ró a 


gazdálkodóra, az adminisztráció megkönnyítése érdekében érdemes egy Jól tervezett, 
könnyen követhető adatbázist létrehozni. A bevételek és kiadások pontos adminisztráci- 

ója lehetővé teszi a szezon végén a tagokkal való pontos elszámolást. Amennyiben a tag- 
sági hozzájárulás emelése szükséges, az pontos kimutatást, költségelemzést alkalmazva 
könnyebben elfogadtatható a tagokkal. A heti adag esetleges lemondásának, cseréjének, 
a tagok egyéni igényeinek kezelése nem könnyű feladat, az ilyen helyzetekre a magyar 
gazdálkodók változatos eszközöket alakítottak ki. Van, ahol egyáltalán nem lehet lemon- 
dani a heti adagot és az esetlegesen nyaralásra utazó családnak meg kell oldani Ismerős, 
rokon, barát révén az átvételt. Van, ahol minden tagnak egy szezonban meghatározott 
számú lemondási lehetősége van. Ezeket a szabályokat a közösségnek szükséges meg- 
hoznia, a tagság igényeinek és a gazdálkodó lehetőségeinek megfelelően. 


A várólista koordinációja: A Magyarországon 2011-ben elindult zöldségkö- 
zösségek mára olyan népszerűek lettek, hogy néhol már várólistát szükséges vezetni, 
mert a gazdaság nem tudja előállítani minden érdeklődő számára a teljes szezonban a 
, dobozbavalót". A várólista adminisztrálása jelentős feladat, amit akár önkéntes alapon, 
régebbi törzstagok is vezethetnek, amire van is már itthon példa. 


Kapcsolattartás: Az aktuális tagok nyilvántartása és a kapcsolattartás, különösen 
kezdetben, igen időigényes. Volt olyan hazai zöldségközösség, ahol a kertész házas- 
párból a feleség napi 2-3 órát töltött a számítógép előtt csak ilyen célból. Ez hosszabb 
távon tarthatatlannak bizonyult, ezért csökkentették a tagokkal való levelezést, a heti 
blogbejegyzések számát stb. Ezzel együtt heti/kétheti/havi rendszerességgel érdemes 
hírlevelet készíteni a gazdaságban folyó munkákról, a terményekről és a közösségi ren- 
dezvényekről. A szezon végén kérdőívek kitöltésével is kaphatunk a következő szezon 
szervezése szempontjából hasznos visszajelzést a fogyasztóktól. 


Közösségi események: A hosszú távú kölcsönös bizalom és szolidaritás kialaku- 
lását segítendő elengedhetetlen a rendszeres találkozás termelő és fogyasztó között. A 
dobozok átvételekor jó alkalom nyílik a tapasztalatok, vélemények, élmények megosz- 
tására, és a fogyasztói kérdések megválaszolására. A zöldségközösségek sajátossága, 
hogy szerencsés esetben valódi közösség alakul ki a termelő családja és gazdaságuk 
körül. Szerencsére erre is találunk már Magyarországon Jó példákat. A közösség kialakí- 
tásában nagy jelentőséggel bírnak az évi néhány alkalommal a gazdaságban szervezett 
közös programok. A fogyasztók jobban átérzik a minőségi élelmiszerek előállítási ne- 
hézségeit, ha a saját szemükkel látják a termelési folyamatokat. A nyílt napok, a külön- 
böző rendezvények a gazdaságban elősegíthetik, hogy a vásárlótagok idővel összetartó 
közösséget alkossanak, amely segítségével a nehézségek is könnyebben áthidalhatók. 


4. Teendők a termelési szezont követően 


A termelői-fogyasztói közösségek hosszú távú, sikeres működéséhez folyamatos ér- 
tékelésre és újratervezésre van szükség. Az év végén, a következő évre való felkészü- 
lésképpen, a fogyasztókkal együtt célszerű kiértékelni az eredményeket, meghallgatni a 
véleményeket, megosztani a pozitív és negatív élményeket, megfontolni a Javaslatokat. A 
kínálat szélesítése érdekében vagy megnövekedett fogyasztói érdeklődés esetén indokolt 

lehet a más termelőkkel való együttműködés. Ilyen módon rendszeresen vagy megren- 
delés alapján az érdeklő fogyasztók dobozába kerülhet gyümölcs, tojás, tejtermék, hús 
és egyéb helyi előállítású minőségi élelmiszer 15. A kooperációval szélesíthető a tagok 
számára elérhető termékskála, miközben más helyi termelőknek is segítünk az értékesí- 
tésben, és Jó szakmai-baráti kapcsolatok kialakítására, megerősítésére nyílhat mód. 


, 
b 

Kora nyári zöldségkompozíció 


Utószó 


Ez a kis füzet a Nyitott Kert Alapítvány 2001-ben kiadott kézikönyve és a Tudatos 
Vásárlók Egyesülete 2013-ban megjelentetett Közösségi mezőgazdálkodás című in- 
formációs anyaga után a harmadik átfogóbb mű, ami ebben a témában Magyarországon 
kiadásra került. Az alkotók célja elsődlegesen az volt, hogy néhány alapinformációval, az 
eddig külföldön és belföldön felgyűlt tapasztalatok összefoglalásával gondolatot ébresz- 
szen, lelkesedést erősítsen, és konkrét tettekre sarkaljon. Bízunk benne, hogy e rendkívül 
sok szépséget hordozó, a fogyasztók és termelők szövetségét megteremtő termelési és 
értékesítési forma egyre több gazdálkodó és leendő biogazdálkodó számára nyújt majd 
tervezhető megélhetést, a fogyasztók számára egészséges, helyben termelt élelmiszert, 
és mindkét fél számára a zöldségközösségbe való tartozás élményét. 

Ökológiai Mezőgazdasági Kutatóintézet 


Küldetésünk 


Az ÖMKI olyan kutatási-innovációs feladatokon 
dolgozik, amelyek a gyakorlatban is alkalmazható 
eredmények révén biztosítják az ökológiai gazdál- 
kodás és élelmiszeripar magyarországi továbbfejlő- 
dését és hosszú távú versenyképességét. 

Hatékony, a kutatást és a gyakorlati szaktanácsadást 
elősegítő rendszer megteremtésére törekszünk. 
Az ÖMKĶi alapelvei a hi- 
telesség, a termelőkkel 
és a feldolgozókkal szo- 
ros együttműködésben 
végzett innováció, a 
gyakorlat-orientált 
kutatás, és a hatékony 
ismeretátadás. 





Saját kutatásaink 


e Zöldségfajták tesztelése és gazdálkodási mód- 
szerek fejlesztése az ökológiai gazdálkodásban, 
on-farm kísérleti hálózat kiépítésével 


e Ökológiai gazdálkodási módszerek fejlesztése 
és tesztelése szántóföldi termesztésben, on-farm 
kísérleti hálózat kiépítésével 

e Ökológiai gazdálkodásban használható gyep- 
keverékek fejlesztése és tesztelése őshonos, itthon 
termelt szaporítóanyag felhasználásával 


e Bioméhészkedésben alkalmazott ökológiai techni- 
kák, on-farm kísérleti hálózat kiépítésével 


PhD és posztdoktori ösztöndíjprogram 


Célunk a fiatal kutatók ökológiai gazdálkodással 
kapcsolatos témákban indított kutatásainak segí- 
tése. Az ÖMKİ szakmai és pénzügyi támogatásával 
számos magas színvonalú, több tudományterületet 
érintő kutatás zajlik rangos hazai és külföldi kutató- 
helyekkel együttműködésben. 


Kiadványok 
Tudományos és ismeretterjesztő kiadványokkal, cik- 


kekkel segítjük az ökológiai gazdálkodás hazai gya- 
korlatát és a bio szektor szereplőinek párbeszédét. 


Rendezvények 


Az ágazaton belüli információáramlást kívánjuk 
elősegíteni konferenciákkal, képzésekkel, szakmai 
találkozókkal, termesztés-technológiai, szakmapo- 
litikai és érdekképviseleti kérdéseket tárgyalva. 


Munkánkat a svájci Forschungsinstitut für 
biologischen Landbau (FiBL Svájc) szakmai hátteré- 
vel és a Pancivis Alapítvány anyagi támogatásával 
végezzük. 


Kapcsolat 


Ökológiai Mezőgazdasági Kutatóintézet 
Közhasznú Nonprofit Kft. (ÖMKi) 

Iroda: 1033 Budapest, Miklós tér 1. 
Tel./Fax: +36 1 244 8357, +36 1 244 8358 
info@biokutatas.hu 

www.biokutatas.hu 

